ที่มาที่ไปก่อนจะจัดอันดับความน่าเชื่อถือ
โดย...สมาคมบริษัทจัดการลงทุน
31 พ.ค. 2555

โดย...สมาคมบริษัทจัดการลงทุน
การดำเนินธุรกิจนั้นเต็มไปด้วยการแข่งขัน ทั้งการแข่งขันต่อตนเองเพื่อให้ธุรกิจเติบโต และการแข่งขันกับปัจจัยภายนอก เช่น คู่แข่ง เพื่อให้ธุรกิจอยู่รอด ซึ่งนั้นหมายความว่าหากบริษัทไม่มีความสามารถในการแข่งขันในธุรกิจ ไม่ได้มีจุดเด่น หรือความเข้มแข็งที่จะดำเนินธุรกิจให้เติบโตอยู่รอดได้ ก็อาจประสบปัญหาถึงขั้นปิดกิจการเหมือนอย่างธุรกิจ SME ในช่วงที่ภาวะเศรษฐกิจตกต่ำขาดเงินทุนหมุนเวียน ลูกค้าลดการสั่งซื้อ ยอดขายตก จนต้องปิดกิจการกันไปหลายบริษัท ซึ่งก็เกิดจากการไม่สามารถแข่งขันในธุรกิจได้นั่นเอง
บริษัทจัดอันดับความน่าเชื่อถือได้ให้ความสำคัญกับการประเมินความสามารถในการแข่งขันของบริษัทเพื่อประกอบการพิจารณาจัดอันดับเครดิตของบริษัทนั้นๆ โดยปัจจัยที่ใช้ในการประเมินความสามารถในการแข่งขันก็มีอยู่หลายด้าน และกระบวนการประเมินก็ต่างกันไปในแต่ละธุรกิจ ซึ่งก็ขอสรุปแบบเล่าสู่กันฟังนะครับ
แน่นอนว่าความพร้อมของสถานที่ประกอบการหรือโรงงานเป็นสิ่งสำคัญประการหนึ่ง เพราะเป็นจุดเริ่มต้นของการผลิตสินค้าเพื่อการจำหน่ายและได้รายได้กลับมายังบริษัท ดังนั้นในขั้นตอนการวิเคราะห์ผู้วิเคราะห์จะมีการเยี่ยมชมสถานประกอบการ ที่ตั้งของโรงงาน ซึ่งจะมีการประเมินทั้งความพร้อมโดยรวม สภาพแวดล้อมของโรงงาน อายุการใช้งานของเครื่องจักรอุปกรณ์ และความพึงพอใจของพนักงาน ซึ่งจะเป็นสิ่งสะท้อนถึงต้นทุนในการผลิต
นอกจากนี้ หากต้องวิเคราะห์บริษัทที่อยู่ในอุตสาหกรรมที่มีการเปลี่ยนแปลงของเทคโนโลยีบ่อยครั้งก็จะมีการพิจารณาในเรื่องเกี่ยวกับการปรับปรุงโรงงาน เครื่องจักร อุปกรณ์ให้มีความทันสมัยและสอดคล้องกับเทคโนโลยีที่เปลี่ยนไป ซึ่งจะทำให้บริษัทสามารถแข่งขันและอยู่ในอุตสาหกรรมต่อไปได้
สถานที่ตั้งของสถานประกอบการหรือโรงงานก็เป็นสิ่งสำคัญ ในการพิจารณาผู้วิเคราะห์จะประเมินความเหมาะสมในทำเลที่ตั้ง และพิจารณาโดยรวมว่าบริษัทนั้นสามารถแข่งขันกับบริษัทอื่นได้หรือไม่ เช่น อุตสาหกรรมผลิตชิ้นส่วนยานยนต์ หากบริษัทมีโรงงานผลิตตั้งอยู่ใกล้กับบริษัทผู้ผลิตรถยนต์ก็จะได้เปรียบมากในเรื่องต้นทุนการขนส่ง และระยะเวลา หรืออุตสาหกรรมผลิตกระดาษ บริษัทก็ควรตั้งอยู่ใกล้กับแหล่งวัตถุดิบ เป็นต้น
การกระจายแหล่งผลิตในหลายพื้นที่จะช่วยป้องกันความเสี่ยงหากแหล่งผลิตที่ใดที่หนึ่งไม่สามารถผลิตสินค้าได้ อย่างเช่นในช่วงมหาอุทกภัยปี 2554 ซึ่งหลายบริษัทต้องหยุดการผลิตสูญเสียรายได้ มีต้นทุนเพิ่มขึ้นกระทบต่อกำไรของบริษัท และยังสูญเสียโอกาสที่จะผลิตสินค้า ส่งให้กับบริษัทคู่ค้าของคู่แข่งเพื่อทดแทนสินค้าของบริษัทคู่แข่งที่ประสบปัญหาภัยน้ำท่วม เป็นต้น นอกจากนี้บริษัทที่มีแหล่งผลิตกระจายในหลายพื้นที่ก็จะช่วยในการประหยัดค่าขนส่ง รวมถึงการลดโอกาสในการเกิดอุบัติเหตุขึ้นในการขนส่งระยะทางไกลอีกด้วย
ดังนั้น หากบริษัทที่จะถูกประเมินอันดับความน่าเชื่อถือมีสถานประกอบที่มีความพร้อม เครื่องจักรอุปกรณ์เหมาะสมทันสมัย สภาพแวดล้อมในการทำงานดี พนักงานพึงพอใจ มีสถานที่ตั้งของสถานประกอบการหรือโรงงานอยู่ในทำเลที่ได้เปรียบทั้งการผลิตและการขายสินค้า การขนส่ง รวมถึงมีการกระจายแหล่งผลิตเพื่อกระจายความเสี่ยงที่อาจเกิดขึ้นหากโรงงานใดโรงงานหนึ่งไม่สามารถผลิตสินค้าได้ โดยรวมนี้แล้วก็จะได้ระดับคะแนนเป็นบวกต่ออันดับเครดิตของบริษัทนั่นเอง
แล้วมาพบกันต่อกับที่มาที่ไปก่อนจะเป็นอันดับความน่าเชื่อถือนะครับ